יהודה צדקה

הרב **יהודה** (נכתב לעיתים **יאודה**) **יהושע צַדְקָה** (ג' בשבט ה'תר"ע, 13 בינואר 1910 – י"ב בחשוון ה'תשנ"ב, 20 באוקטובר 1991) היה ראש ישיבת פורת יוסף, ורב ספרדי בולט, ממייסדיה של רשת מעיין החינוך התורני.

## ביוגרפיה
נולד בירושלים בשנת ה'תר"ע, לרב שאול (אחיו של הרב צדקה חוצין) ולשמחה צדקה. נקרא על שם סבו - הרב יהודה סומך מבגדד. השם יהושע נוסף לו על פי חלום של אמו, והשם חיים נוסף כשחלה. אמו הייתה בתה של פרחה, אחותו של הרב יוסף חיים בעל ה"בן איש חי".

בילדותו למד בתלמוד תורה בני ציון ולאחר מכן בישיבת פורת יוסף בעיר העתיקה, והיה לתלמיד מובהק לראש הישיבה רבי עזרא עטיה. בשנת ה'תרצ"ד (1934) נישא לפהימה בטאט.

### ישיבת פורת יוסף
בשנת ה'תרצ"ז (1937) מונה על ידי הרב עזרא עטיה למסור שיעורים בישיבת פורת יוסף, כממלא מקומו של הרב אליהו לופס שנפטר באותה שנה.

בשנת ה'תש"ל (1970) נתמנה לראש הישיבה לצד הרב בן-ציון אבא-שאול, והחזיק בתפקיד זה במשך עשרים ואחת שנה עד פטירתו.

בישיבה היה מוסר שיעורים בשיעור הגבוה, ונטה בשיעוריו לקצר במילים. גם כשחלה ונצרך ללכת לרופא, חזר לישיבה לצורך מסירת השיעור.

רוב שנותיו התגורר בשכונת "גאולה", ובשנותיו האחרונות עבר לגור בשכונת "בית ישראל".

במשך שנים רבות היה לומד בחברותא עם הרב ששון מזרחי, ובהיותו כבן שבעים - החליט להיבחן בכולל ש"ס במסגרת מפעל הש"ס שהקים האדמו"ר מצאנז. באותה עת הרב צדקה התבטא בפני תלמידו הרב יעקב תופיק אביעזרי, ואמר לו כי "ללמוד שבעים דף גמרא בחודש זו לא גדלות, אך להיבחן עליהם זו אכן מעלה מיוחדת".

סדר יומו כלל שינה משעות הערב עד חצות, בחצות אמר תיקון חצות ולאחר מכן עסק בלימוד תורה וקבלה. לאחר מכן הלך לישיבה בה שהה לאורך רוב שעות היום.

### אחרית ימיו
בשנת ה'תשל"ט (1979) נפטרה אשתו, והוא נשא לאשה את תמר בת מימון סודרי, שהיה השמש בישיבת פורת יוסף בעיר העתיקה. (נפטרה בי"ד באדר, פורים דפרזים, ה'תשס"ז (2007).

כעשר שנים לפני פטירתו עבר התקף לב. בי"ב בחשוון ה'תשנ"ב (1991) נפטר ונטמן בבית הקברות סנהדריה בירושלים.
[ממוזער|מצבת קברו של הרב יהודה צדקה ב[בית הקברות סנהדריה]]
פסיקותיו ההלכתיות מבוססות על דודו זקנו, הרב יוסף חיים.

### השקפתו בענייני המדינה
הרב צדקה היה מקובל על חוגים נרחבים, ונאומיו התקיפים נשמעו מעל במות חוגי ציבור שונים וקוטביים.

נודע כי החזיק בדעות דומות לחכמי העדה החרדית הספרדית, התנגד למוסדות המדינה ומעולם לא הצביע בבחירות, וכמו כן סירב לקבל כסף מהביטוח הלאומי אף שהיה זכאי לכך.

### פעילותו הציבורית
הרב צדקה נמנה עם מייסדי רשת מעיין החינוך התורני יחד עם הרב בן ציון אבא שאול והרב עובדיה יוסף.

בנו הרב משה צדקה העיד כי הדאגה לענייני הציבור הייתה חשובה לו, ופעל פעמים רבות לשם כך. בצעירותו היה לוקח את הרב בן ציון חזן, הרב אפרים כהן (אביו של חכם שלום כהן) והרב דוד שרבאני, והיו מסתובבים במעברות העולים החדשים, ומדברים אל ליבם לשכנע אותם לשמירת המצוות והמסורת ולהתקרבות על ערכי הדת.

כאשר נצרך לנסוע למקומות שונים, בעיקר בפריפריה, נהג להקדים ולחפש בית כנסת בו יוכל לנאום ולחזק את הרבים.

## מתלמידיו
* הרב בן ציון אבא שאול - אשר לימים כיהן לצידו כראש ישיבה
* הרב מרדכי אליהו - הראשון לציון (בן אחותו)
* הרב עובדיה יוסף - הראשון לציון ומנהיג מפלגת ש"ס
* הרב יהודה מועלם - ר"מ בישיבת פורת יוסף
* הרב שלום כהן - ראש ישיבת פורת יוסף ונשיא מועצת חכמי התורה
* הרב יעקב תופיק אביעזרי - ראב"ד ביתר
* הרב דוד בצרי ראש ישיבת המקובלים השלום בירושלים
* הרב ראובן שלום שרבאני - תלמידו ומשמשו

## משפחתו
אחיו היו רבי מאיר צדקה אשר נפטר בצעירותו, ואחיותיו; מזל-מוזלי – אשת רבי סלמן אליהו, וסלחה חנה – אשת רבי משה סופר, אמו של רבי יצחק שלום סופר.
* בנו הרב משה צדקה – מונה במקומו כראש ישיבת פורת יוסף
* בנו הרב דוד צדקה – רבה הראשי של פרדס חנה-כרכור
* בנו הרב אליהו – ראש כולל דורשי תורה ברמת גן
* בנו הרב שאול – ראש כולל בשכונת מקור ברוך, נפטר בי"ח בחשוון ה'תשפ"ו
* בנו הרב שלמה – ר"מ
* בתו סימה (שמחה) – נישאה לרבי יעקב שכנזי, מו"צ בעדה החרדית הספרדית ומחבר ספר טהרת יעקב ועוד
* חתנו הרב אבנר מרציאנו – ראש כולל בירושלים

## גלריה

קובץ:הרב יהודה צדקה דורש.jpg|הרב **צדקה** (עומד). במרכז הרב בן-ציון אבא-שאול
קובץ:הרב שלמה שטנצל קיצוני מימין עם הרב יהודה צדקה זצ"ל.pdf|הרב צדקה בוחן תלמידים
קובץ:הנחת אבן הפינה לישיבת פורת יוסף בשכונת גאולה.jpg|הרב צדקה נואם בהנחת אבן הפינה לישיבת פורת יוסף בשכונת גאולה
קובץ:הרב יעקב עדס וידידיו הרבנים.jpg|מימין לשמאל: הרב עובדיה יוסף, הרב יעקב עדס, הרב מנצור בן שמעון והרב **צדקה**
קובץ:2קבר הרב יהודה צדקה.jpg|השלט שעל קברו של הרב צדקה


## ספריו
* **קול יהודה** דרושים על פרשיות השבוע חידושים על הש"ס ומאמרים

## לקריאה נוספת
* אהרן סורסקי, **וזאת ליהודה**

## קישורים חיצוניים

* תיעוד נדיר: הרב יהודה צדקה בתמונות נדירות באתר כיכר השבת
* הרב יעקב חיים סופר, קונטרס "יהודה יעלה", בראש הספר '''נר יהודה''', ה'תשנ"ב, באתר אוצר החכמה
* 
* 

## הערות שוליים

קטגוריה:ירושלים: רבנים
קטגוריה:רבנים ספרדיים ישראלים
קטגוריה:ראשי ישיבה ספרדיים
קטגוריה:ראשי ישיבת פורת יוסף
קטגוריה:משפחת חיים (בגדאד)
קטגוריה:בוגרי תלמוד תורה בני ציון
קטגוריה:יהודים הקבורים בבית הקברות סנהדריה
קטגוריה:משפחת סודרי
קטגוריה:ישראלים שנולדו ב-1910
קטגוריה:ישראלים שנפטרו ב-1991